דיון חירום בנוגע למצב הביטחוני הקשה בהר הזיתים
חדשות 24 ב"ה י''א בחשון תשע''ד 15.10.13
יו"ר ועדת הפנים של הכנסת ח"כ מירי רגב תכנס דיון חירום בוועדה על מנת לדון בנוגע לבעיות הביטחון האישי והבטחון השוטף בדרכי הגישה להר הזיתים בירושלים, את ההודעה על כך מסרה ח"כ רגב לראשי הוועד להגנת הר הזיתים שנפגשו עמה בלשכתה בכנסת.
במהלך פגישתה של ח"כ מירי רגב עם ראשי הועד להגנת הר הזיתים הזדעזעה יו"ר ועדת הפנים של הכנסת מהמצב החמור בהר הזיתים כאשר יהודים חוששים לפקוד את קברי הצדיקים ורבבות היהודים הטמונים בהר בשל היעדר הביטחון האישי כאשר פורעים ערבים תוקפים את המתפללים באבנים ובלוקים בדרך להר. לאור המצב החמור הודיעה יו"ר ועדת הפנים על כינוס הוועדה בהשתתפות כל הגורמים הרלוונטיים בהם נציגי המשטרה על מנת לדרוש תשובות ולפתור את המצוקה.
ראשי הוועד להגנת הר הזיתים אף פגשו בשרים ובחברי כנסת ובהם השר אורי אריאל שעומד בראש המשרד האחראי על הר הזיתים, ח"כ אברהם מיכאלי וח"כ אבי וורצמן סגן שר החינוך .
מטעם הוועד להגנת הר הזיתים השתתפו ר' מנחם לובינסקי מראשי הועד להגנת הר הזיתים, נציגי הוועד בישראל, הרווי שוורץ, ג'ף דאובה והיועץ האסטרטגי יעקב ביכלר.
חברי הכנסת מהסיעות השונות הזדעזעו לשמוע על המצב הקשה השורר בהר הזיתים כאשר הפורעים הערבים נוהגים בו כבשלהם כאשר רק בשבועות האחרונים הותקפו ביידוי אבנים מאסיבי רבים מהפוקדים את קברי אבותיהם בהר הזיתים.
ראשי הוועד להגנת הר הזיתים עדכנו את חברי הכנסת על הבטחת המשטרה להעמיד 24 שוטרים למשך כל שעות היממה שיפטרלו גם לאורך דרכי הגישה להר אולם המשטרה לא מימשה את האבטחה והמצב ממשיך להיות אבסורדי כאשר יהודים מבקשים לפקוד את קברי מאורי התורה הטמונים בהר ואינם יכולים לעשות זאת בבטחה. חברי הכנסת הבטיחו לפעול בנושא בתקווה להסדרת המצב.
יו"ר הוועד להגנת הר הזיתים ר' אברהם לובינסקי: "לאחר פעילותנו הרבה הצלחנו לצמצם במעט את אירועי האלימות בהר הזיתים אולם המצב ממשיך להיות קשה ונמשיך לפעול בכל המישורים עד להשגת הביטחון האישי לכל מתפלל בהר הזיתים".